Fantastiškas ketvertas. Pirmieji žingsniai

Fantastiškas ketvertas. Pirmieji žingsniai () – 2025 m. amerikiečių mokslinės fantastikos superherojų filmas, sukurtas pagal „Marvel Comics“ superherojų komandą Fantastišką ketvertą. Režisierius – Matt Shakman. Filmą kūrė „Marvel Studios“, o platino „Walt Disney Studios Motion Pictures“. Vaidina Pedro Pascal, Vanessa Kirby, Ebon Moss-Bachrach, Joseph Quinn, Julia Garner, Sarah Niles, Mark Gatiss, Natasha Lyonne, Paul Walter Hauser ir Ralph Ineson. Tai 37-asis „Marvel Cinematic Universe“ (MCU) filmas ir pirmasis šeštosios fazės filmas.

Pasaulinė filmo premjera įvyko 2025 m. liepos 21 d. Los Andžele. Lietuvos kino teatruose pasirodė 2025 m. liepos 25 d. Sulaukė teigiamų kritikų vertinimų.

 Siužetas 
Paralelinėje retrofuturistinėje 1960-ųjų Žemėje Fantastiškas ketvertas turi apginti savo pasaulį nuo planetas ryjančio kosminio padaro Galaktuso ir jo pasiuntinės – Sidabrinės banglentininkės.

 Vaidmenys 

 Aktorius – veikėjas

 Pedro Pascal – Reed Richards / Mister Fantastic
 Vanessa Kirby – Sue Storm / Invisible Woman
 Ebon Moss-Bachrach – Ben Grimm / The Thing
 Joseph Quinn – Johnny Storm / Human Torch
 Julia Garner – Shalla-Bal / Silver Surfer
 Sarah Niles – Lynne Nichols
 Mark Gatiss – Ted Gilbert
 Natasha Lyonne – Rachel Rozman
 Paul Walter Hauser – Harvey Elder / Mole Man
 Ralph Ineson – Galactus

 Filmo gamyba 
„20th Century Fox“ pradėjo dirbti prie naujo projekto apie Fantastišką ketvertą po to, kai žlugo filmas „Fantastiškas ketvertas“ (2015 m.). 2019 m. kovo mėn. studiją įsigijus „Disney“, franšizė buvo perduota „Marvel Studios“, o liepos mėn. buvo paskelbtas naujas filmas. 2020 m. gruodžio mėn. režisieriumi paskirtas Jon Watts, bet 2022 m. balandžio mėn. režisierius projektą paliko. Rugsėjo mėn. jį pakeitė Matt Shakman. 2023 m. pradžioje vyko aktorių atranka, o kovo mėn. Josh Friedman prisijungė prie scenarijaus perrašymo. Filmas skiriasi nuo ankstesnių filmų apie komandą tuo, kad jame vengiama pasakoti jos kilmės istoriją. Eric Pearson prisijungė prie scenarijaus tobulinimo 2024 m. vasario viduryje, kai buvo paskelbti pagrindiniai aktoriai ir filmo pavadinimas. Pilnas pavadinimas pakeistas liepos mėnesį, kai prasidėjo filmavimas, kuris truko iki 2024 m. lapkričio mėn. „Pinewood Studios“ studijoje Anglijoje ir įvairiose Anglijos bei Ispanijos vietose.

 Nuorodos 



 Išnašos 

Kategorija:2025 filmai
Kategorija:JAV filmai
Kategorija:Veiksmo filmai
Kategorija:JAV mokslinės fantastikos filmai
Kategorija:Marvel Cinematic Universe